   Одобрени със заповед № 3038/07.11.2014 г. на Кмета на Община Бургас

УТВЪРДИЛ: /П/
ДИМИТЪР НИКОЛОВ

Кмет на Община Бургас

ВЪТРЕШНИ   ПРАВИЛА

за реда за планиране, подготовка и организация на провеждането на обществени поръчки и за контрол на изпълнението на сключените за тях договори.

Раздел І

Общи положения

1. Настоящите правила се приемат на основание чл. 8 „б“ от ЗОП и  уреждат  реда и условията за:

а/ планиране на обществените поръчки от Община Бургас;
б/ подготовката и организацията на провеждане на процедурите за възлагане на обществени поръчки по Закона за обществените поръчки (ЗОП);

в/ подготовката и организацията на възлагане на обществени поръчки чрез публична покана и при свободен избор на изпълнител; 
г/ разпределението на задълженията на длъжностните лица от Община Бургас, ангажирани с възлагане на обществени поръчки;
д/ осъществяването на предварителен контрол при възлагане на обществени поръчки;

е/ контрол на изпълнението на сключените договори за обществени поръчки;
ж/ съхранение и комплектуване на документите и досиетата на обществените поръчки.
1.2. Настоящите правила целят да създадат условия за законосъобразно и ефективно разходване на бюджетните средства, както и публичност и прозрачност на действията по планиране, провеждане и възлагане на обществените поръчки.

1.3. По смисъла на настоящите правила, възложители са  лицата, на които с конкретна заповед,  на основание чл. 8, ал. 2 от ЗОП са делегирани правомощия за организиране и провеждане на обществени поръчки и сключване на договорите за тях.

1.4. По смисъла на настоящите правила, заявител е лицето, което съгласно одобрения план-график е определено да обобщи и подготви техническото задание за съответната обществена поръчка.

Раздел ІІ

Планиране на обществените поръчки


2. Всяка календарна година, в срок до 01 октомври, директорите на дирекции при Община Бургас и ръководителите на второстепенните разпоредители с бюджет с изключение на второстепенните разпоредители, които прилагат системата на делегирани бюджети, посочени в списък, неразделна част от решението на Общинския съвет за определяне бюджета за съответната година, заявяват потребностите от доставки на стоки, услуги или строителство за следващата календарна година. Заявяването на потребностите се извършва чрез представяне на заявка до заместник-кмета, на който са подчинени, или на секретаря на общината съгласно структурата на общинската администрация. Заявката е по образец и съдържа предложение за предмет на поръчката, прогнозна стойност или стойност на текущия договор/извършения разход, прогнозна дата на стартиране на подготовката, предложение за отговорни звено и лице за обобщаване на информацията и подготовка на заданието и за контрол по изпълнението на сключените  договори, както и необходимост от привличане на външен експерт (без посочване на конкретно лице).
3. Заместник-кметовете и секретарят на общината в срок до 31 октомври, представят обобщен списък на планираните обществени поръчки на Директора на дирекция  „Обществени поръчки”. 

4. Директорът на дирекция „Обществени поръчки“ съвместно с Началник отдел „Финансов контрол“ обобщават получените списъци в срок до 30 ноември като изготвят проект на План-график за обществените поръчки, които следва да се проведат през следващата календарна година с посочване на наличната към момента на съставянето му информация, а именно: предмет, прогнозна стойност, ред за възлагане на обществената поръчка, прогнозна дата (период) на стартиране на подготовката на условията за възлагане на конкретна обществена поръчка, отговорно звено и лица за обобщаване на информацията и подготовка на заданието, възложител по смисъла на т.1.3. по- горе, прогнозна дата (период) на стартиране на възлагането на конкретна обществена поръчка, прогнозна дата (период) за сключване на договор за обществена поръчка, отговорно звено и лица за контрол по изпълнение на сключения договор.
5. В проекта на План-график като отговорни за обобщаване на информацията и подготовката на заданието за всяка обществена поръчка се посочват отговорно звено и служители от него, с чиито функционални задължения е свързан предмета на конкретната обществена поръчка. Когато няма поне един служител с професионална компетентност по предмета на обществената поръчка, в проекта на План-графика се отбелязва необходимостта от привличане на външен експерт.
6. В случай, че  е  планирано откриване на обществени поръчки със сходен предмет, който съобразно разпоредбата на чл.15 от ЗОП налага обявяване на една обща поръчка, Директорът на дирекция „Обществени поръчки”   незабавно уведомява съответните заместник-кметовете и/или секретаря. 
7. Изготвеният проект на План-График с представените предложения от заместник-кметовете и секретаря за необходимите обществени поръчки се представя на н-к отдел „Бюджет“ и зам.кмет „Финанси, бюджет и икономика“ за преценка  финансовата допустимост (съответствието на заявените разходи с изготвения проектобюджет) за извършване на разходите и съгласуване в срок до 15 декември на съответната година. Окончателно съгласуваният проект на План-график се представя на кмета на общината за корекции в срок  до – 31 декември.
8.  Директорът на дирекция „Обществени поръчки” съвместно с Началник отдел „Финансов контрол“ отразяват нанесените корекции и подготвят окончателен План-график за провеждане на обществените поръчки в 10- дневен срок, който се предоставя за подпис на  кмета на общината.
9. Директорът на дирекция „Обществени поръчки“ изпраща, в 3-дневен срок, окончателно одобрения План- график на заместник-кметовете, секретаря, директорите на дирекции и ръководителите на второстепенните разпоредители с бюджет, с изключение на второстепенните разпоредители, които прилагат системата на делегирани бюджети, за сведение и изпълнение. 
10. За одобрените от кмета на общината обществени поръчки от План-графика по т.8, Директорът на дирекция „Обществени поръчки” организира подготвянето, изпращането и публикуването на  предварителни обявления и предварителни обявления-покани, по реда и в сроковете предвидени в Закона за обществените поръчки.    
11. При организиране на обществени поръчки сроковете на обявяването, съответно публикуването им следва да са:

11.1. За периодично повтарящи се договори за  доставки или услуги, за които следва да се проведе процедура за възлагане на обществена поръчка по реда на ЗОП, обявлението в АОП се изпраща най-малко 6 месеца, преди изтичане срока на договора със същия предмет. Заявителите следва да подават Предложението по т.13. от настоящите Вътрешни правила в двумесечен  срок преди срока за обявяване на процедурата в АОП.
11.2. За периодично повтарящи се договори за доставки или услуги възлагани чрез публична покана по реда на Глава Осма „а” от ЗОП поканата се публикува най-малко 2 месеца преди изтичане срока на договора със същия предмет. Заявителите следва да подават Предложението по т. 42. от настоящите Вътрешни правила в едномесечен  срок преди срока за публикуване на поканата в АОП.
11.3. Заявителите трябва да съобразяват датата на подаване на предложението по т. 13 или 42 с начина на възлагането, както и с вида, спецификата и степента на сложност на предмета на съответната обществена поръчка, да осигуряват необходимото технологично време за подготовка на документацията и провеждане на процедурата за възлагане на поръчката. 
11.4. Стартирането на всяко едно възлагане на обществена поръчка следва да е съобразено с План- графика за провеждане на обществените поръчки по т. 8.
12. В случай, че през годината възникне необходимост от възлагане на обществени поръчки, които не са включени в окончателно одобрения План-график, Директорът на дирекция „Обществени поръчки“ в срок от 10 работни дни от уведомяването, инициира изменението. Изменението на План-графика на обществените поръчки се извършва по реда за неговото приемане.

Раздел ІІІ

Подготовка и организация на провеждане на процедурите за възлагане на обществени поръчки по Закона за обществените поръчки (ЗОП)
13. Подготовката и провеждането на всяка конкретна процедура за възлагане на обществена поръчка започва с изготвяне на технически спецификации и пълно описание на обекта на поръчката, като стриктно се съблюдават разпоредбите на част втора, глава трета, раздел IV от ЗОП. 
13.1. В изработването на техническите спецификации, на методиката за оценка на офертите - при критерий икономически най-изгодна оферта, както и на конкурсните програми при конкурсите за проект участва най-малко един експерт, който има професионална компетентност, свързана с предмета на поръчката.

13.2. В случай, че възложителят не разполага със служители, отговарящи на изискванията за професионална компетентност се осигуряват външни експерти от списъка по чл. 19, ал. 2, т. 8 от Закона за обществените поръчки или други експерти, чрез възлагане в съответствие с разпоредбите на Закона за обществените поръчки.  Документите по т. 13.1. се подписват от лицата, които са ги изготвили.
13.3. След изготвяне на техническата спецификация заявителят попълва Предложение и Контролни листи № 1 и 2 /по образец – приложение към настоящите Вътрешни правила/ за обявяване на обществената поръчка, съобразно План-графика по т. 8. и сроковете по т. 11.1 и 11.3. от Вътрешните правила.

13.4. В Предложението заявителят задължително посочва описание на обекта на поръчката, прогнозната стойност на поръчката, срока за изпълнение на предмета на обществената поръчка съобразно утвърдения план-график и служител, който ще отговаря за съгласуването на процедурата. Видът на процедурата се съгласува и определя окончателно от Директора на дирекция „Обществени поръчки“.
13.5.  Предложението  се придружава и от пълно описание на обекта на поръчката, в т.ч. и на обособените позиции, когато има такива; технически спецификации; минималните изисквания, на които трябва да отговарят вариантите, и специалните изисквания за тяхното представяне, когато възложителят допуска варианти, а в случаите по чл. 25, ал. 3, т. 3 от ЗОП- и минималните изисквания към офертите, които са за част от номенклатурите в обособените позиции; инвестиционни проекти, когато се изискват при обществена поръчка за строителство; предложение за показателите за оценяване и относителната им тежест и методиката за определяне на комплексната оценка на офертата, когато критерият за оценка е икономически най-изгодната оферта; предложение за критерии за подбор на участниците и посочване на документите, с които те се доказват; условия и начин на плащане, предварително съгласувани с Директора на дирекция „Бюджет и финанси“; възможност участниците да подадат оферти само за една, за всички или за една или повече обособени позиции- когато предметът на обществената поръчка включва няколко обособени позиции; платими документи и други условия, свързани с подготовката и/или изпълнението на конкретната обществена поръчка, които трябва да бъдат съобразени при изготвянето на документацията за участие в процедурата. При изготвянето на документите заявителят събира и обобщава необходимата информация за всички структурни звена, включително и за второстепенните разпоредители с бюджет, с изключение на тези, които прилагат системата на делегирани бюджети.
13.6.  Предложението се представя от заявителя на началник отдел “Бюджет” при Община Бургас, който в срок от два работни дни, следва да подпише предложението за наличието на бюджетни средства и да запише бюджетния параграф, от който ще бъде извършен разхода.  Процедурата не се стартира, когато разходите не са предвидени в годишния бюджет на общината.

13.7. Предложението се насочва от началник-отдел “Бюджет” към възложителя и след като бъде подписано от него се насочва към деловодството на общинската администрация, където се входира и предава на Директора на дирекция  „Обществени поръчки“.

14. При установяване на противоречие между съдържанието на предложението по т.13 и приложенията към същото с разпоредбите на ЗОП и/или допуснати непълноти в техническата документация, в срок от пет работни дни, считано от датата на получаване на предложението, Директорът  на дирекция  „Обществени поръчки” е длъжен да уведоми съответния заявител. В посочения срок, Директорът на дирекция „Обществени поръчки” може да направи и предложения относно отстраняване на непълнотите и противоречията със ЗОП. 

15. Заявителят е длъжен, в срок от десет работни дни да отстрани допуснатите противоречия с разпоредбите на ЗОП и/или непълноти, или да обоснове липсата на такива пороци в изготвената документация.

16. След окончателното съгласуване на документите, Директорът на дирекция  „Обществени поръчки” определя служител от дирекцията, който съвместно с лицето, изготвило техническата документация в срок от седем работни дни изготвя и комплектува документацията за участие в процедурата за възлагане на обществената поръчка, а именно:
16.1. Решение за откриване на процедура за възлагане на обществена поръчка;
16.2. Обявление за обществена поръчка;
16.3. Пълно описание на предмета на поръчката, включително на обособените позиции;
16.4. Технически спецификации;

16.5. Минимални изисквания, на които трябва да отговарят вариантите, и специалните изисквания за тяхното представяне, когато възложителят допуска варианти, а в случаите по чл. 25, ал. 3, т. 3 от Закона за обществените поръчки – и минималните изисквания към офертите, които са за част от номенклатурите в обособените позиции;

16.6. Инвестиционни проекти, когато се изискват при обществената поръчка за строителство;

16.7. Методика за определяне на комплексната оценка на офертата, когато критерият за оценка е икономически най-изгодната оферта;

16.8. Образец на оферта и всички необходими приложения– на хартиен и електронен носител;

16.9. Подробни указания за подготовка на офертата;

16.10. Проект на договор - на хартиен и електронен носител;

16.11. Арбитражно споразумение, при решение на възложителя да предложи такова.

17. Изготвената документация се съгласува в следната поредност и срокове:

17.1. Заявителят на обществената поръчка, в срок от два работни дни, считано от датата на получаването й.  

17.2. Директорът на дирекция „Бюджет и финанси“, в срок от два работни дни, считано от датата на поискването, съгласува обявлението за откриване на процедурата, както и проекта на договор само в частта, с която са определени условията и начина на плащане. Директорът на дирекция „Бюджет и финанси“ има право да предложи нов начин и срок, съответно нова схема за плащане по бъдещия договор за възлагане на обществената поръчка.

17.3. Директорът на дирекция „Обществени поръчки” съгласува за законосъобразност проекта на договор в срок от три работни дни.
17.4. В случай на несъгласие Директорът на дирекция „Бюджет и финанси“ и Заявителят на обществената поръчка изготвят и входират писмено становище за допуснати грешки и/или непълноти.

18. Бележките, предложенията и указанията от съгласуването по т.17 се отразяват в документацията, обявлението и решението от служителите от Дирекция „Обществени поръчки”, в срок от три работни дни.

19. Служителят от Дирекция „Обществени поръчки“ изготвя окончателните редакции на документацията за участие, обявлението и решението. Решението за обявяване на обществената поръчка, с което се одобряват обявлението и документацията за участие се представя за одобрение и подпис от упълномощеното на основание чл. 8 от ЗОП длъжностно лице от служител от Дирекция  „Обществени поръчки”.

20. След подписването на документа по т. 19, служителят от Дирекция  „Обществени поръчки”, участвал в изготвянето на документацията по процедурата изпраща решението и обявлението, съобразно определения от ЗОП ред и ги публикува заедно с документацията за участие в „Профила на купувача“ в интернет страницата на Възложителя в сроковете, регламентирани в Закона за обществените поръчки.
21. Ако в хода на подготовката и провеждането на процедурата възникнат или се установят обстоятелства, които налагат промяна на условията за възлагане на поръчката, издаване на ново решение или предприемане на други действия от възложителя, служителят от Дирекция  „Обществени поръчки” и заявителят се уведомяват взаимно за предприемане на необходимите действия, в зависимост от конкретния случай.
22. Офертите или заявленията за участие във всяка процедура по ЗОП се приемат от служител  в Центъра за административно обслужване.
22.1. При получаване на оферта или заявление за участие на ръка или по пощата, служителят задължително отбелязва във входящ регистър следните данни: предмет на обществената поръчка; име/наименование на кандидата/участника; пореден номер; дата и час на получаване, както и номер на факс и/или електронна поща. 
22.2. Когато офертата е получена на ръка, на приносителя се издава документ, в който се отбелязват пореден номер, дата и час на получаване.

22.3. Не се приемат и незабавно се връщат от служителя оферти или заявления за участие, които са представени след изтичане на крайния срок за получаването им, както и такива, които са в незапечатан или скъсан плик. Тези обстоятелства се отбелязват във входящия регистър по т. 22.1. 

23. Когато в първоначално определения срок за подаване на оферти или заявления за участие не са постъпили такива или е постъпила само една оферта или заявление, служителят отговорен за приемането на офертите незабавно уведомява служителя от Дирекция „Обществени поръчки“, подготвил документацията за обществената поръчка. След съгласуване с директора на дирекция „Обществени поръчки“ на Възложителят се предлага: 

а/ удължаване на срока за подаване на оферти или заявления за участие чрез публикуване на решение за промяна; 

б/ прекратяване на процедурата;

в/ назначаване на комисия за провеждане на процедурата – само в хипотезата на една постъпила оферта или заявление за участие.

24. В зависимост от преценката на Възложителя, служителят от Дирекция „Обществени поръчки“ подготвя проект на съответното решение или заповед и го представя за подпис.

25. След одобряване на документацията от възложителя, служителите от Дирекция  „Обществени поръчки”, подготвили съответната поръчка, отговарят за:

а/ публикуването в Профила на купувача в интернет страницата на Възложителя на документацията за участие, както и предоставяне на документацията за участие в случай, че постъпи искане за предоставяне от кандидати или участници на публикувана в Профила на купувача такава, на служител от Центъра за административно обслужване, който отговаря за приемането на офертите, завеждането им във входящ регистър и издаване на служебна бележка на кандидатите или участниците;
б/ подготвяне и изпращане на съобщение до средствата за масово осведомяване за обществената поръчка, след публикуване на обявлението в Регистъра на обществените поръчки. В съобщението се посочват най-малко предметът на обществената поръчка и датата на публикуване на обявлението в Регистъра на обществените поръчки и не може да се включва информация, която не се съдържа в обявлението;
в/ изготвяне при необходимост на решение за промяна по образец, който се подписва от възложителя на съответната обществена поръчка, изпращане на решението за промяна за вписване в Регистъра на обществените поръчки, както и до Официален вестник на ЕС, ако има основание за това и публикуването му в Профила на купувача в интернет страницата на Възложителя;

г/ подготовката на отговори на отправени искания за писмено разяснение по документацията за участие от кандидатите или участниците, касаещи изготвените документи по т.16. Отговорите на писмени запитвания, касаещи изготвените от заявителя документи се изготвят от експерт с професионална компетентност, свързана с предмета на поръчката, с участието на служителя от Дирекция  „Обществени поръчки” и се представят на възложителя за подпис;
д/ предоставянето на изготвените разяснения по б. “г” на участниците, респ. кандидатите, съобразно определения от ЗОП и документацията за обществената поръчка ред, включително и публикуването им в Профила на купувача на интернет страницата на Възложителя;

е/ съхраняването на постъпилите оферти до отварянето им от страна на комисията;

ж/  изготвяне на проект на Заповед за назначаване на комисия за разглеждане, оценка и класиране на постъпилите оферти след изтичане на срока за приемане на офертите, респ. за приемане на заявленията за участие и представянето й за подпис на възложителя. Съставът на комисията се определя съобразно разпоредбата на чл. 34, ал. 2, 3 и 4 от ЗОП. В състава на комисията не могат да бъдат включвани външните експерти, участвали в изработването на техническите спецификации, на методиката за оценка на офертите в документацията за участие в процедурата при критерий икономически най- изгодна оферта, както и на конкурсните програми при конкурсите за проект. Задачите и срока за приключване на работата на комисията, трябва да бъде съобразен със спецификата на обществената поръчка и не може да бъде по-дълъг от срока на валидност на офертите. В комисията задължително се включва служител от Дирекция „Обществени поръчки” или друг юрист; 

з/ подготвяне и представяне за подпис на членовете на комисията за разглеждане, оценка и класиране на подадените оферти на декларации по смисъла на чл. 35 от ЗОП;

и/ публикуване в Профила на купувача в интернет страницата на Възложителя на протоколите и докладите на комисиите за провеждане на процедурите заедно с приложенията към тях по реда и в сроковете, регламентирани в Закона за обществените поръчки;

й/ изготвяне на проект на решение за определяне на изпълнител на обществената поръчка и договор или проект на решение за прекратяване на процедурата, както и публикуване в Профила на купувача в интернет страницата на Възложителя на решенията по чл. 38 от ЗОП за завършване на процедурата;
к/ подготвяне на писмо до Заместник-кмет по „Финанси, бюджет и икономика“ за освобождаването или задържането на гаранциите за участие в процедурите;

л/ изготвяне на становище по постъпила жалба срещу решение, действие или бездействие, свързано с процедурата за възлагане на обществената поръчка;

м/ подготовката и изпращането на информация за сключените договори, рамкови споразумения и възложените обществени поръчки до Агенцията по обществени поръчки и при определените условия до Службата за публикации на Официален вестник на Европейския съюз, както и публикуване на сключените договори/рамкови споразумения заедно със задължителните приложения към тях в Профила на купувача на интернет страницата на Възложителя;
н/ публикуване в Профила на купувача в интернет страницата на Възложителя на договорите за подизпълнение и допълнителните споразумения към тях

о/ публикуване в Профила на купувача на интернет страницата на Възложителя на допълнителните споразумения за изменения на договорите за обществени поръчки;

п/ публикуване в Профила на купувача на интернет страницата на Възложителя на всяка друга информация във връзка с провеждане на процедурата за възлагане на съответната обществена поръчка по реда и в сроковете, регламентирани в ЗОП;

р/ при представена банкова гаранция за участие или изпълнение, предоставяне на същата, на Директора на дирекция „Бюджет и финанси“ за осчетоводяване; 

с/ изготвяне на контролен лист за движение на документацията;

т/ изготвяне на досие на конкретната процедура;

у/ съхраняването на цялата документацията по поръчката и офертите до сключването на договор и завеждане на досието в архива на Дирекция  „Обществени поръчки”.
26. Председателят на комисията за разглеждане, оценка и класиране на постъпилите предложения:

26.1. Ръководи заседанията на комисията, организира и координира работата на членовете й и следи изготвеният протокол за разглеждането, оценяването и класирането на офертите да се датира и подпише от всички членове на комисията. 

26.2. Отговаря за законосъобразното провеждане на процедурата.

26.3. Отговаря за срочното извършване на оценка на постъпилите предложения, съгласно срока определен от възложителя, в заповедта за назначаване на комисията.
26.4. Представя на Възложителя протоколите от заседанията на комисията за осъществяване на контрол по реда на чл.36а от ЗОП.
26.5. След приключване работата на комисията предава протокола и цялата документация на Възложителя. 

27. Служителят от Дирекция  „Обществени поръчки” в срок от два работни дни след  приемане на протокола от Възложителя изготвя проект на Решение за определяне на изпълнител или за прекратяване на процедурата и го представя на Възложителя.
28. След подписване на решението по т.27 от  Възложителя,  служителят от Дирекция  „Обществени поръчки” в тридневен срок от издаването му, изпраща Решението до всички кандидати или участници и в същия ден го публикува в Профила на купувача на интернет страницата на Възложителя. Когато с Решението по т. 27 се прекратява процедурата за възлагане на обществената поръчка, в същия ден, служителят от Дирекция  „Обществени поръчки” изпраща копие от решението и до Изпълнителния директор на Агенцията по обществени поръчки.
30. След изтичане на срока за обжалване на Решението, служителят от Дирекция  „Обществени поръчки” в тридневен срок изпраща писмо до определения за изпълнител кандидат или участник, в което се посочват действията, които трябва да се предприемат и документите, които следва да се представят за сключване на договора за обществената поръчка и попълва в проекта на договор за обществената поръчка данните от офертата на избрания изпълнител.

31. Подписаният от определения изпълнител проект на договор се насочва към Директора на дирекция “Бюджет и финанси” за полагане на втори подпис. В срок от един работен ден Директорът на дирекция „Бюджет и финанси“ полага подписа си или отказва полагането му при неупражнен предварителен контрол.

32. След полагането на втори подпис, респективно отказ за полагане на такъв, договорът се насочва към възложителя, за подпис. След подписването му, служителят от Дирекция  „Обществени поръчки”, изготвил договора го входира и подпечатва в деловодството на Общината и предоставя копия на заявителя и директора на дирекция “Бюджет и финанси”, ведно с копие от представената гаранция за изпълнение на договора.

33. Служителят от Дирекция „Обществени поръчки”, участвал в подготовката на документацията е длъжен да изпрати информация за сключения договор в АОП за вписване в Регистъра на обществените поръчки и в Официален вестник на ЕС, ако има основание за това, както и да публикува сключения договор в Профила на купувача на интернет страницата на Възложителя в указаните от ЗОП срокове.

34. При сключване на договори за периодични доставки или услуги Заявителят на обществената поръчка в срок от три работни дни, считано от датата на изходирането на договора, е длъжен да запознае с предмета на договора, техническите му параметри, единични цени, както и с изпълнителя на договора всички директори на дирекции и второстепенни разпоредители с бюджети, с изключение на второстепенните разпоредители, които прилагат системата на делегирани бюджети.

35. Всички директори на дирекции и второстепенни разпоредители с бюджети при разходване на бюджета си са длъжни да  спазват сключените  договори за периодични доставки или услуги и техните параметри. 

36. Задълженията по изготвяне на документацията и провеждане на всички възлагания по ЗОП по проекти с външно финансиране, се възлагат на определения със Заповедта за екипа по проекта юрист и/или експерт „Обществени поръчки” като съгласуването се извършва по общия ред на настоящите правила. 
Раздел ІV

Предварителен контрол при възлагане на обществени поръчки

37. Обхватът на предварителния контрол за законосъобразност преди сключване на договор при възлагане на обществени поръчки включва: 

37.1. проверка на изготвяния график за ангажиментите по дати;

37.2. проверка относно финансовите задължения, които ще бъдат поети със сключването на договор;

 37.3. спазване на процедурата съгласно настоящите Вътрешни правила.

38. Предварителният контрол по т. 37.1 и 37.3. се осъществява от Директор на дирекция  „Обществени поръчки”. За осъществения предварителен контрол се попълва Контролен лист № 2.
39. Предварителният контрол по т.37.2 и 37.3. се осъществява от Началник-отдел „Финансов контрол“ , в срок от един работен ден преди полагане на втори подпис от Директора на дирекция “Бюджет и финанси”, на който се предоставят:

39.1. При процедури по реда на Закона за обществените поръчки- цялата документация за проведената обществена поръчка, ведно с попълнените Предложение, Контролни листи № 1 и 2 /по образец – приложение към настоящите Вътрешни правила/ и необходимите документи по чл. 42 от ЗОП;

39.2. При публични покани по реда на чл. 14, ал. 4 от Закона за обществените поръчки- цялата документация за проведената обществена поръчка, ведно с попълнените Предложение, Контролни листи № 1 и 2 /по образец – приложение към настоящите Вътрешни правила/ и необходимите документи по чл. 101е, ал. 2 от ЗОП.  
39.3. Осъщественият предварителен контрол се отразява в Контролен лист № 1.
39.3. Извън случаите на т. 39.1. и 39.2. предварителния контрол се осъществява по реда на Основна процедура „Поемане на задължение”. 
40. Документацията за проведената обществена поръчка се придружава от попълнени: Предложение, Контролен лист № 1 – Съгласуване на процедурата и Контролен лист № 2 за осъществен предварителен контрол за законосъобразност на процедурата.
Раздел V
Подготовката и организацията на възлагане на обществени поръчки чрез публична покана
41. В настоящия раздел се определят правилата за възлагане на обществени поръчки чрез публична покана, със стойностите без ДДС определени в чл. 14 ал. 4  от ЗОП.

42. Служител от звеното на заявителя, притежаващ професионална компетентност, свързана с предмета на поръчката изготвя техническите спецификации, критериите за възлагане, а когато изборът се извършва по критерий икономически най-изгодна оферта- и методика за оценка на офертата в съответствие с разпоредбите на Закона за обществените поръчки, необходимата информация съгласно изискванията на чл. 101 „б“ от ЗОП, както и по преценка на възложителя - предложение за изпращане на поканата до конкретни лица. 
42.1. След изготвяне на техническата спецификация заявителят попълва Предложение и Контролен лист № 1 и 2 /по образец – приложение към настоящите Вътрешни правила/ за стартиране на обществената поръчка, съобразно План- графика по т. 8. и сроковете по т. 11.2. и 11.3. от Вътрешните правила.

42.2. В Предложението заявителят задължително посочва описание на обекта на поръчката, прогнозната стойност на поръчката, срока за изпълнение на предмета на обществената поръчка и служител, който ще отговаря за съгласуването на процедурата.

42.3.  Предложението  се придружава от документите по т. 42 и от пълно описание на обекта на поръчката, а когато е приложимо- и количество и обем.

42.4.  Документите по т. 42.3. се насочват от заявителя към началник отдел „Бюджет” при Община Бургас, който в срок от два работни дни, следва да подпише предложението за наличието на бюджетни средства и да запише бюджетния параграф, от който ще бъде извършен разхода. Когато разходите не са предвидени в годишния бюджет на общината възлагането не се стартира.
42.5. Предложението се насочва от началник отдел „Бюджет” към възложителя и след като бъде подписано от него се насочва към деловодството на общинската администрация, където се входира и предава на Директора на дирекция  „Обществени поръчки“.  Директорът на дирекция „Обществени поръчки“, в срок от 2 работни дни, проверява съответствието на представените документи със разпоредбите на ЗОП като при констатиране на непълноти или несъответствия прави предложения за отстраняването им. 

42.6. Заявителят е длъжен, в срок от пет работни дни да отстрани допуснатите противоречия с разпоредбите на ЗОП и/или непълноти, или да обоснове липсата на такива.

42.7. След окончателното съгласуване на документите, Директорът на дирекция  „Обществени поръчки” определя служител от дирекцията, който в срок от пет работни дни изготвя покана по образец, утвърден от изпълнителния директор на Агенцията по обществени поръчки, приложения към нея, проект на договор, както и проект на заповед за комисия, която да получи, разгледа и оцени подадените оферти. В комисията задължително се включва най-малко едно лице, притежаващо професионална компетентност, свързана с предмета на поръчката. Заповедта се представя на Възложителя за подпис. 
42.8. Служителят от Дирекция  „Обществени поръчки“ в един и същи ден публикува поканата  на Портала за обществени поръчки на сайта на АОП и в „Профила на купувача“ на интернет страницата на Възложителя. В профила на купувача заедно с поканата се публикуват и приложенията към нея. 
42.9. В деня на публикуването служителят от Дирекция „Обществени поръчки“ подготвя и изпраща съобщение за поканата до средствата за масово осведомяване. В съобщението не може да се съдържа повече информация от тази в поканата, публикувана на портала за обществени поръчки. 
Ако това е предложено от възложителя, служителят от Дирекция „Обществени поръчки“ изпраща поканата и до конкретните лица посочени в документите по т. 42, без да променя условията в нея. 
43. Подадените въз основа на публичната покана оферти се приемат по реда на т. 22 и след изтичане на срока за подаване се предават на Комисията, определена със заповед на Възложителя.
43.1. При започване на работата си и след получаването на офертите, членовете на комисията представят декларации за обстоятелствата по чл. 35, ал. 1, т. 2 - 4 от ЗОП.  

43.2. Отварянето на офертите е публично и на него могат да присъстват подалите оферти или техни упълномощени представители, както и представители на средствата за масово осведомяване и на други лица при спазване на установения режим за достъп до сградата на Община Бургас.
43.3. При провеждане на публичното заседание, Комисията отваря офертите по реда на постъпването им, обявява ценовите предложения и предлага по един представител от присъстващите участници да подпише техническите и ценовите предложения.

 43.4. След приключване на публичното заседание Комисията разглежда офертите по реда на тяхното постъпване и проверява съответствието им с изискванията на възложителя, посочени в публичната покана и документацията за участие.

43.5. Оферти, за които е установено, че не отговарят на изискванията на възложителя, определени в публичната покана и документацията за участие не подлежат на оценяване. 

43.6. Оценяването на офертите се извършва по обявения в публичната покана критерий, като правилото на чл. 70 от ЗОП не се прилага. 

44. В срока, определен в заповедта членовете на комисията изготвят и подписват протокол за получаването, разглеждането и оценката на офертите и за класирането на участниците и представят протокола на възложителя за утвърждаване, след което в един и същи ден протоколът се изпраща на участниците и се публикува в Профила на купувача на интернет страницата на Възложителя при условията на чл. 22б, ал. 3 от Закона за обществените поръчки от служителя от Дирекция „Обществени поръчки” изготвил поканата. 

 45. Когато са налице пречки да бъде определен изпълнител на обществената поръчка, Комисията предлага преустановяване на избора, за което излага съответни мотиви. 

46. Когато е утвърден протокол за получаване, разглеждане и оценка на оферти, получени въз основа на публична покана и в него се съдържа класиране на участниците, служителят от Дирекция „Обществени поръчки”, отговорен за изготвяне на публичната покана подготвя проект на договор, който се сключва по реда на т. 30, 31 и 32 от настоящите правила и включва всички предложения от офертата на класирания участник. 

 47. Преди сключване на договора от участника определен за изпълнител се изискват документите за сключване на договора, предвидени Закона за обществените поръчки.  
48. В тридневен срок от представяне на документите по т. 47 служителят от Дирекция „Обществени поръчки” представя на финансовия контрольор всички документи по процедурата, ведно с попълнен договор, подписан от изпълнителя и копие от изискуемите документи по чл. 101е ал. 2 от ЗОП, за осъществяване на предварителен контрол за законосъобразност на поемане на задължението.

49. Служителят от Дирекция „Обществени поръчки“ отговорен за провеждане на обществената поръчки публикува в профила на купувача, при условията на чл. 22б, ал. 3 от Закона за обществените поръчки, договора и допълнителните споразумения към него в  сроковете по Закона за обществените поръчки.
50. При сключване на договори за периодични доставки или услуги Заявителят на обществената поръчка в срок от три работни дни, считано от датата на изходирането на договора, е длъжен да запознае с предмета на договора, техническите му параметри, единични цени, както и с изпълнителя на договора всички директори на дирекции и второстепенни разпоредители с бюджети, с изключение на второстепенните разпоредители, които прилагат системата на делегирани бюджети.

Раздел VІ

Подготовка и организация на възлагане на обществени поръчки при свободен избор на изпълнител
51. Настоящият раздел се отнася за обществени поръчки със стойности без ДДС определени в чл. 14, ал. 5 от ЗОП. 
52. За всяка конкретна поръчка, със стойност съгласно т. 51, заявителят изготвя мотивирано Предложение за избора на изпълнител на поръчката, технически условия за изпълнение на поръчката, определя срок за изпълнението й и начина на плащане. 

53. След писмено одобрение на Предложението от Възложителя, на избрания изпълнител се изпраща покана за представяне на оферта като поканата може да бъде изпратена по електронна поща, както и да представлява електронно подписан документ.
54. Предложението, ведно с всички документи по процедурата, представените оферти и попълнен договор в случаите на чл. 14, ал. 5, т. 1 от ЗОП се представя на финансовия контрольор, за осъществяване на предварителен контрол по Основна процедура „Поемане на задължение”. Договорът следва да е подписан от Изпълнителя. 

55. При организиране на процедура за периодично повтарящи се строителство, доставки или услуги, проектът на договор, ведно с цялата документация се представя за осъществяване на предварителен контрол най-малко 7 календарни дни, преди изтичане срока на договора със същия предмет /в случай, че има сключен такъв/ или преди момента, в който се предвижда да бъде сключен договора.

56. След осъществяването на предварителен контрол и полагане на втори подпис от директор дирекция „Бюджет и финанси” Възложителят подписва договора в случаите на чл. 14, ал. 5,  т.1 от ЗОП или утвърждава конкретната ценова оферта.

57. По преценка на възложителя, независимо от стойността на обществена поръчка, могат да бъдат събрани една или повече ценови оферти. 

Раздел VІІ

Контрол по изпълнението на договорите, сключени след проведени процедури за възлагане на обществените поръчки и публични покани
58.  Контролът за изпълнение на договорите, сключени след проведени процедури за възлагане на обществените поръчки и публични покани се осъществява от:

-   посочен в договора служител, който обезпечава и оказва необходимото съдействие за изпълнение на договора за възлагане на обществена поръчка;

- при удължаване срока на изпълнение на договора  служителят осъществяващ контрол по изпълнението на договора е длъжен 15 дни преди изтичането на срока  му да подготви и представи за подпис на възложителя искане до изпълнителя за удължаване на гаранцията за новия срок на изпълнение на договора. В тридневен срок от получаване на новата гаранция  определеният служител представя гаранцията на Директор на дирекция  „Обществени поръчки” за прилагане към досието и на директор дирекция „Бюджет и финанси“ за осчетоводяването й. При наличие на основание за освобождаване на гаранцията за изпълнение на договора  служителят, осъществяващ контрол по изпълнението му в срок от три работни дни представя уведомително писмо на Заместник кмет „Финанси, бюджет и икономика” за предприемане на съответните действия;
- директорът на дирекция “Бюджет и финанси” или служител от подчинения му ресор, които осъществяват контрол за срочното, точно и законосъобразно изпълнение на задълженията за навременното извършване на плащания и осчетоводяване по договора. Директорът на дирекция “Бюджет и финанси” е длъжен в двудневен срок от приключване на разплащанията по сключен договор за обществена поръчка да уведоми заявителя. Служителят, осъществяващ контрол по изпълнението, съгласувано със заявителя, в тридневен срок от полученото уведомление, изготвя и предава информация за приключилото изпълнение на договора на Директора на дирекция  „Обществени поръчки” за изпращане на информация по образец до АОП.
59. При осъществяване на контрола по изпълнение на задълженията по договора за възлагане на обществена поръчка и при установяването на нередности служителят, осъществяващ контрол по изпълнението на договора изготвя писмен доклад до Възложителя, в който се посочва :

- извършените/неизвършените до момента работи (услуги, дейности, доставки);

- изпълнени ли са в срок или не задълженията по договора за обществена поръчка;

- осъществените плащания и въз основа на кои счетоводни  документи;

-  проблемите при изпълнение на поръчката.

60. При неизпълнение на клаузи по договора служителят осъществяващ контрол по изпълнението на договора уведомява Възложителя, който предприема необходимите действия за търсене на отговорност от изпълнителя.

61. При приемане на извършената работа се съставя  протокол, подписан от служителя осъществяващ контрол по изпълнението, съгласуван със заявителя  и изпълнителя. В протокола се описват всички недостатъци на изпълнението, ако са установени такива и се определя подходящ срок за отстраняването им. 

62. При изплащане на суми по договори за обществени поръчки, извършената работа /доставената стока или извършената услуга/ следва да се доказва въз основа на първични платежни и разходооправдателни документи. При строителство към първичните платежни документи се прилага и количествено-стойностна сметка, Акт обр. 19, анализи и първични платежни документи, доказващи количеството и единичната цена за вложените материали. Към документите следва да се прилагат и Приемо-предавателен протокол, подписан от изпълнителя и отговорното длъжностно лице от Община Бургас, приело работата по обекта на обществената поръчка и Контролен лист № 3 за следене спазването на сроковете /приложение към настоящите Вътрешни правила /.

63. Контролът по обекти, свързани с осъществяването на Капиталовата програма на Общината и дейностите по поддържане на общинската инфраструктура се осъществява съобразно Заповеди № 3374/08.12.2008 г. на Зам. Кмета по Строителство и устройство на територията и 3416/11.12.2008 г. на Кмета на Община Бургас. 
Раздел VІІІ

Комплектуване и съхранение на документите и досиетата на процедурите за обществените поръчки и публичните покани 

64. След окончателното съгласуване на документацията по всяка конкретна процедура съгласно т. 16 от настоящите Вътрешни правила, определеният за провеждането й служител от Дирекция  „Обществени поръчки” е длъжен да съхранява заключени всички документи, свързани с процедурата.
65. За всяка проведена процедура по възлагане на обществена поръчка се съставя досие, което включва цялата документация. Досието се съхранява от отговорника по провеждане на процедурата до приключване изпълнението на договора, след което се архивира за 4 г. срок.
66. Досието на обществени поръчки възложени чрез публична покана, се съхранява от заявителя в срок от 3 г. след приключване изпълнението на договора и съдържа минимум следните документи:
- Предложение за възлагане чрез публична покана;

- Контролни листи № 1 и 2;
- Покана по образец на АОП за участие в процедурата, приложения към нея и проект на договор;

- Заповедта за провеждане на процедурата;

- Всички оферти, ведно със пликовете и всички документи в тях;
- Протокол на комисията по разглеждане, оценка и класиране на офертите;

- Изискуемите документи за сключване на договора по чл. 101е, ал. 2 от ЗОП;

- Договор за възлагане на обществена поръчка и допълнителните споразумения към него.
67. Досието на обществени поръчки по реда на чл. 14, ал. 1 и 3 от ЗОП съдържа минимум следните документи:

67.1. Първа папка:

- Предложение за провеждане на процедурата;

- Контролни листи № 1 и 2;
- Обявление и решение за обществена поръчка, изготвени съгласно образци на Агенцията за обществени поръчки;
- Техническите спецификации;
- Образец-офертата и съответните приложения;
- Проект на договор;
- Конкурсни условия;
- Показателите, относителната им тежест и методиката за определяне на комплексната оценка на офертата, когато критерият за оценка е икономически най-изгодната оферта;
- Решения за промяна;

- Разяснения по документацията;
- Оферта на участника, с който е сключен договор;
- Заповед за назначаване на комисия за разглеждане, класиране и оценка на постъпилите оферти;
- Списък на участниците/кандидатите и на подадените оферти/заявления;
- Декларации на членовете на комисията по реда на чл. 35 от ЗОП;
- Протокол на комисията по разглеждане, оценка и класиране на офертите;
- Решение за класиране на участниците;
- Изискуемите документи съгласно чл. 42 от ЗОП и документацията за участие за сключване на договор; 
- Договор за възлагане на обществена поръчка;
- Информация за сключен договор, изготвена съгласно образец от Агенцията за обществени поръчки;
- Доказателства за публикуване в регистъра на Агенцията за обществени поръчки и в Профила на купувача на интернет страницата на Възложителя на посочените в ЗОП документи;

- доказателство за изпращане на съобщение до средствата за масово осведомяване.

67.2. Втора папка:

- Постъпилите оферти, ведно с пликовете и всички документи в тях, без оферта на участника, с който е сключен договор.
68. Досиета на проведените обществените поръчки могат да съдържат и други документи, съобразно спецификата на техния предмет и проведената процедура. 
69. Заявителят изготвя досие с копия на съответните документи, отчитащи хода на изпълнение на поръчката – фактури, актове обр. 19, контролни листи, приемо-предавателни протоколи и др. и го съхранява в указаните от Закона срокове.

70. Досиетата от проведените процедури за възлагане на обществени поръчки по реда на чл. 14 ал. 1 и 3 от  ЗОП се завеждат в регистър по хронология на датата на подаване на обявлението и се съхраняват в архива на Дирекция  „Обществени поръчки” след сключване на договора, като при архивирането изрично се посочва срока, за които следва да бъдат запазени. 
Досиетата на обществените поръчки по проекти с европейско финансиране се предават с протокол на ръководителя на съответния проект или на друго лице от екипа за изпълнение на проекта, натоварено със задължения да управлява документооборота и се съхраняват от него в съответствие с правилата на финансиращата програма.
71. За възлаганията чрез публична покана се завеждат отделни регистри.

72. Директорът на дирекция  „Обществени поръчки” организира воденето на Регистрите по т. 69 и 70.

73.  При необходимост от ползване на архива Директорът на дирекция  „Обществени поръчки” следи за движението на досието като попълва контролен лист за движение на досието и следи за връщането му.
Приложение:

1. Предложение за откриване на процедура за провеждане на обществена поръчка или  публична покана /Приложение № 1/.

2. Контролен лист № 1 – Съгласуване на процедурата за провеждане на обществена поръчка или  публична покана /Приложение № 2/.

3. Контролен лист № 2 за предварителен контрол при провеждане на процедури за възлагане на обществени поръчки или публични покани /Приложение № 3/.

4. Контролен лист № 3 за следене спазването на сроковете по договори, сключени след провеждане на обществена поръчка или публична покана /Приложение № 4/.
5. Образец на План- график за планиране на обществени поръчки /Приложение № 5/.
6. Заявка за планиране на обществените поръчки /Приложение № 6/.

7. Контролен лист за движение на досие за обществена поръчка /Приложение № 7/.
Заключителни разпоредби

§ 1. Настоящите вътрешни правила се приемат на основание чл. 8б от Закона за обществените поръчки и отменят Вътрешните правила за реда за планиране и организация на провеждането на процедурите и за контрол на изпълнението на сключените договори за обществени поръчки, одобрени със Заповед № 637/06.03.2013 год. на Кмета на Община Бургас.

§ 2. За неуредените във вътрешните правила въпроси се прилагат разпоредбите на действащата нормативна уредба. 

§ 3. Контролът по прилагането и спазването на вътрешните правила се осъществява от Секретаря на Община Бургас. 

§ 4. Вътрешните правила влизат в сила от деня на тяхното утвърждаване със заповед на Кмета на Община Бургас.

§ 5. Вътрешните правила се допълват, изменят или отменят със заповед на Кмета на Община Бургас.

6
2

